Diari Oficial de la Generalitat Valenciana


Sumari del DOGV 2833, del 24-09-1996 (1996/839280)

REIAL DECRET 1.953/1996, de 23 d'agost, sobre ampliació dels serveis de l'administració de l'Estat traspassats a la Comunitat Valenciana pel Reial Decret 2.093/1983, de 28 de juliol, en matèria d'educació.
-------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1996/08/23/1953/dof/vci/html**

### Dades del document

Número de DOGV
:   2833

Data del DOGV
:   24-09-1996

Secció del DOGV
:   DISPOSICIONS GENERALS

Número del document
:   1996/839280


Data del document
:   23-08-1996

Organisme emissor
:   Presidència del Govern

Tipus de document
:   Reial decret

Anàlisi jurídica

REIAL DECRET 1.953/1996, de 23 d'agost, sobre ampliació dels serveis de l'administració de l'Estat traspassats a la Comunitat Valenciana pel Reial Decret 2.093/1983, de 28 de juliol, en matèria d'educació.   
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 35 que la Generalitat Valenciana té la competència plena per a la regulació i l'administració de l'ensenyament en tota la seua extensió, nivells i graus, modalitats i especialitats, en l'àmbit de les seues competències, sense perjudici d'allò disposat en l'article 27 de la Constitució i les lleis orgàniques que, conforme amb l'apartat 1 de l'article 81 d'aquesta, el despleguen, de les facultats que atribueix a l'Estat l'article 149.1.30 de la Constitució i de l'alta inspecció necessària per al seu compliment i garantia.  
Per Reial Decret 2.093/1983, de 28 de juliol, es va fer el traspàs de funcions i serveis de l'administració de l'Estat a la Comunitat Valenciana, en matèria d'educació.  
La Llei Orgànica 1/1990, de 3 d'octubre, d'Ordenació General del Sistema Educatiu, estableix, segons els termes de l'article 4.4 i la disposició final primera, que els títols acadèmics i professionals corresponents són expedits per les administracions educatives que estiguen en el ple exercici de les seues competències educatives, en les condicions previstes en l'esmentada llei i per les normes bàsiques i específiques que amb aquesta finalitat es dicten. Les esmentades normes bàsiques i específiques han estat establides mitjançant Reial Decret 733/1995, de 5 de maig.  
Finalment, el Reial Decret 4.015/1982, de 29 de desembre, determina les normes i el procediment a què han d'ajustar-se els traspassos de funcions i serveis de l'Estat a la Generalitat Valenciana.  
Com que ara és procedeix a ampliar els esmentats serveis traspassats amb els relatius als d'expedició de títols acadèmics, la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, va adoptar respecte d'això el corresponent acord en la seua sessió del ple del dia 30 de juliol de 1996, la virtualitat pràctica del qual exigeix la seua aprovació pel Govern mitjançant Reial Decret.  
Per tant, en compliment d'allò disposat en la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques, i després de la deliberació prèvia del Consell de Ministres en la reunió del dia 23 d'agost de 1996,  
DECRETE  
Article 1  
S'aprova l'Acord de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, adoptat pel ple de l'esmentada Comissió en la seua sessió del dia 30 de juliol de 1996, pel qual s'amplien els serveis de l'administració de l'Estat traspassats a la Comunitat Valenciana en matèria d'educació, i que es transcriu com a annex al present reial decret, en els termes que s'hi especifiquen.  
Article 2  
Els traspassats a què fa referència aquest reial decret tindran efectivitat a partir del dia assenyalat en l'acord mateix de l'esmentada comissió mixta, sense perjudici que el Ministeri d'Educació i Cultura produïsca, fins a l'entrada en vigor d'aquest reial decret, si s'escau, els actes administratius necessaris per al manteniment dels serveis en el mateix règim i nivell de funcionament que tingueren en el moment de l'adopció de l'acord.  
DISPOSICIó FINAL úNICA  
Aquest reial decret entra en vigor l'endemà de la publicació en el Boletín Oficial del Estado.  
Palma de Mallorca, 23 d'agost de 1996  
JOAN CARLES, R.  
El ministre d'Administracions Públiques,  
MARIANO RAJOY BREY  
ANNEX  
El Sr. Antonio Bueno Rodríguez i la Sra. Catalina Escuín Palop, secretaris de la comissió mixta prevista en la disposició transitòria quarta de l'Estatut d'Autonomia de la Comunitat Valenciana,  
CERTIFIQUEN  
Que en la sessió plenària de la Comissió Mixta, del dia 30 de juliol de 1996, es va adoptar un acord pel qual s'amplien els serveis traspassats a la Comunitat Valenciana pel Reial Decret 2.093/1983, de 28 de juliol, en matèria d'educació, en els termes que a continuació s'expressen:  
A) Referència a normes constitucionals, estatutàries i legals en què s'empara l'ampliació  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix, en l'article 35, la competència plena de la Generalitat Valenciana per a la regulació i administració de l'ensenyament en tota la seua extensió, nivells i graus, modalitats i especialitats, en l'àmbit de les seues competències, sense perjudici d'allò disposat en l'article 27 de la Constitució i les lleis orgàniques que, conformement amb l'apartat 1 de l'article 81 d'aquesta, el despleguen, de les facultats que atribueix a l'Estat l'article 149.1.30 de la Constitució i de l'alta inspecció necessària per al seu compliment i garantia.  
Pel Reial Decret 2.093/1983, de 28 de juny, van ser traspassats a la Comunitat Valenciana funcions i serveis de l'administració de l'Estat en matèria d'educació.  
La Llei Orgànica 1/1990, de 3 d'octubre, d'Ordenació General del Sistema Educatiu, estableix, segons els termes del seu article 4.4 i la disposició final primera, que els títols acadèmics i professionals corresponents són expedits per les administracions educatives que estiguen en el ple exercici de les seues competències educatives, en les condicions previstes en l'esmentada llei i per les normes bàsiques i específiques que amb aquesta finalitat es dicten. Les esmentades normes bàsiques han estat establides mitjançant Reial Decret 733/1995, de 5 de maig.  
Finalment, la disposició transitòria quarta de l'Estatut d'Autonomia de la Comunitat Valenciana i el Reial Decret 4015/1982, de 29 de desembre, estableixen les normes que regulen la forma i les condicions a què han d'adaptar-se els traspassos de funcions i serveis de l'Estat a la Generalitat Valenciana, i també el funcionament de la Comissió Mixta de Transferències.  
Per tant, es procedeix per aquest acord a ampliar els serveis traspassats a la Comunitat Valenciana en matèria d'educació, amb els relatius a l'expedició de títols acadèmics.  
B) Serveis que són objecte de l'ampliació del traspàs a la Comunitat Valenciana en matèria d'ensenyament no universitari i funcions corresponents que aquesta assumeix  
Es traspassa la funció d'expedició dels títols acadèmics i professionals corresponents als ensenyaments establits per la Llei Orgànica 1/1990, de 3 d'octubre, d'Ordenació General del Sistema Educatiu, i també els serveis inherents a aquesta.  
L'exercici de les funcions i els serveis indicats anteriorment s'efectuarà d'acord amb allò previst en l'article 149.1.30 de la Constitució i en l'article 35 de l'Estatut d'Autonomia de la Comunitat Valenciana i es garanteix, en tot cas, la igualtat dels espanyols en l'exercici dels drets i deures constitucionals.  
En el termini d'un mes des de l'aprovació d'aquest Acord, es firmaran les corresponents actes de lliurament i recepció.  
C) Data d'efectivitat de l'ampliació  
L'ampliació de serveis objecte d'aquest acord tindrà efectivitat a partir del dia 1 d'octubre de 1996.  
I perquè conste, expedim aquest certificat.  
València, 30 de juliol de 1996.- Els secretaris de la Comissió Mixta: Antonio Bueno Rodríguez i Catalina Escuín Palop.


Còpia Permalink ELI